༈མགོན་སངས་རྒྱས་ཀུན་གྱི་ཡེ་ཤེས་ནི།  ། དུས་སྙིགས་མའི་འགྲོ་བ་འདྲེན་པའི་སླད།  ། སྐུ་ཐ་མལ་ཚུལ་བཟུང་དགེ་བའི་བཤེས།  ། ཁྱེད་རྒྱང་ནས་འབོད་དོ་བརྩེ་བས་གཟིགས།  ། བདག་སྐལ་བ་དམན་པའི་གདུལ་བྱ་ལ།  ། དུས་གསུམ་གྱི་རྒྱལ་བ་ཐམས་ཅད་ལས།  ། མགོན་ཁྱོད་ཀྱི་བཀའ་དྲིན་ཆེས་ལྷག་པ།  ། འདི་བསམ་གྱིན་སྙིང་ནས་གསོལ་བ་འདེབས།  ། དུས་ད་ནས་བྱང་ཆུབ་སྙིང་པོའི་བར།  ། རྗེ་ཁྱོད་ལས་རེ་ས་གཞན་མེད་པས།  ། དུས་ཀུན་ཏུ་སྙིང་གི་དབུས་བཞུགས་ལ།  ། མཆོག་ཐུན་མོང་དངོས་གྲུབ་སྩལ་དུ་གསོལ།  ། ཅེས་པའང་ནོ་ཡོན་ཧུ་ཐོག་ཐུ་ཡེ་ཤེས་དོན་གཉིས་ལྷུན་གྲུབ་ཀྱི་བཞེད་པ་ལྟར་༧ཆོས་ཀྱི་རྡོ་རྗེས་སྨྲས་པའོ། །  ། །